A dallasi lövöldözés miatt csúszik egy sorozat
Elhalasztotta a USA Network kábelcsatorna Shooter (Lövész) címû sorozata bemutatóját, a múlt héten Dallasban történt lövöldözésre való tekintettel.
A nemrégiben történt tragikus események fényében, az áldozatokra, családjukra és a nézõkre való tekintettel a USA Network július 26-ra halasztja Shooter címû sorozata premierjét" – jelentette be a csatorna szóvivõje.

A Ryan Phillippe fõszereplésével forgott széria eredetileg július 19-én került volna adásba. A Shooter a magyar mozikban Orvlövész címmel bemutatott, Mark Wahlberggel készült 2007-es nagyjátékfilm tévés verziója, melyben Wahlberg executive producerként vesz részt.

A film és a sorozat sztorija szerint ártatlanul gyilkossággal vádolnak egy korábban a hadsereg mesterlövészeként tevékenykedõ férfit, aki megpróbálja tisztázni magát. Mindkét alkotás Stephen Hunter magyarul is olvasható, Hajtóvadászat címû bestsellerén alapul.

Dallasban a múlt csütörtökön este nyitottak tüzet orvlövészek rendõrökre a rendõri erõszak és túlkapások elleni tüntetésen: öt rendõr meghalt, hét megsebesült, két civil könnyebb sebesüléseket szenvedett. Az eddig egyedüli elkövetõként azonosított tettest, egy volt katonát a hatóságok egy robotra erõsített robbanószerkezettel likvidáltak.
tévé média szórakozás sorozat